'Vader van wingerdstok' sterf | Netwerk24
'Vader van wingerdstok' sterf
Deur Danie Keet 08 Julie 2019 06:00
Die Archer-gesin is van links prof. Eben Archer, sy vrou, Elize, Wim Braak (skoonseun), Lizanne Braak (dogter), Sonja van Zyl met Pieter Eben Braak op die skoot, en Francois Archer (seun).
Vir hom was prof. Eben Archer die verpersoonliking van die "vader van die wingerdstok in SA". Hy het telkemale na die wingerdstok verwys as "sy kinders" en niemand moet sy kinders sleg behandel of afskeep nie.
Dít is die woorde van prof. Albert Strever, kollega van prof. Archer (72), wat verlede week op die Stellenbosse gholfbaan aan vermoedelik 'n hartaanval dood is. Sy dood is 'n groot slag vir die Suid-Afrikaanse wynbedryf waar hy oor dekades 'n leidende rol op die wingerdboukundige terrein gespeel het.
"Oor baie opleiers word in Engels gesê: "Those who can't do, teach". Prof. Archer het my as dosent geleer dat "those who can do, teach best". Buiten al die wingerde en gepaardgaande wyne waarin Eben in sy lewe 'n hand gehad het, het hy ook 'n hand gehad in baie 'jong (en ouer) wingerdstokke', naamlik sy studente wat vandag regdeur die hele bedryf hul skoene as wynmakers en wingerdbou­kun­diges, asook in ander beroepe, insluitend as prominente leiers in ons bedryf, volstaan. Sy afsterwe laat inderdaad 'n groot leemte, maar sy nalatenskap in die vorm van sy kennis, passie en benadering tot die lewe sal nog lank voortleef," sê Strever.
Francois Viljoen, bestuurder van Vinpro se wingerdboukundige dienste, meen prof. Archer is moontlik een van die heel grotes wanneer dit by die wingerdverbouings van die Suid-Afrikaanse wynbedryf kom.
"Vir my het hy ikoon-status. Hy was 'n mentor vir baie van ons en ons kon hom enige tyd bel om te help met 'n wingerdprobleem. Hy was 'n leermeester by uitnemendheid en hy kon met enige gehoor kommunikeer en 'connect', of dit nou 'n referaat was wat hy met sy akademiese- en navorsingskollegas gedeel het en of dit 'n wingerdkundeklas vir studente of 'n aanbieding op 'n inligtingsdag of bloot 'n snoeilesing en demonstrasie vir wingerdwerkers was."VVervolg op bl. 7.